হবিগঞ্জে বয়লার বিস্ফোরণে শ্রমিক নিহত
হবিগঞ্জের নবীগঞ্জ উপজেলায় বয়লার বিস্ফোরণে এক শ্রমিক নিহত হয়েছেন। নিহতের নাম নাসির মিয়া (৩৬)। এ সময় আহত হয়েছেন আরও ছয়জন।







বুধবার সকাল সাড়ে ৮টার দিকে উপজেলা সদরের ওসমানী রোড টেকাদীঘির মার্কেটে অবস্থিত ধান সিদ্ধ দেয়ার বয়লার মিলে এ ঘটনা ঘটে।




নিহত নাসির কারখানার বয়লার ফায়ারম্যান ছিলেন। তিনি উপজেলার কুর্শি ইউনিয়নের ভূমিরবাক গ্রামের আবদুর রশিদের ছেলে।
আহতরা হলেন- একই এলাকার বয়লার শ্রমিক আবদুল কাদির (৩৯), নিতাই দাশ (৪০), বয়লার ম্যানেজার মিলন দাশ (৪৬), সফিকুর রহমান (৩৫) শ্রীকান্ত দাশ (৪০) ও রীনা দাশ (৪০)।
আহতদের মধ্যে আবদুল কাদিরকে (৩৯) আশঙ্কাজনক অবস্থায় হবিগঞ্জ আধুনিক সদর হাসপাতালে পাঠানো হয়েছে। অন্যদের উপজেলা স্বাস্থ্য কমপ্লেক্সে ভর্তি করা হয়েছে।
স্থানীয়রা জানান, বুধবার সকালে ফায়ারম্যান নাসির মিয়াসহ পাঁচ শ্রমিক বয়লারে ধান সিদ্ধ দেয়ার কাজ শুরু করেন। হঠাৎ বিকট শব্দ করে বয়লারটি বিস্ফোরণ ঘটে। এতে ঘটনাস্থলেই ফায়ারম্যান নাসির মিয়া নিহত হন। এ সময় আহত হন ছয়জন।
খবর পেয়ে ফায়ার সার্ভিসের কর্মীরা এক ঘণ্টা চেষ্টা চালিয়ে আগুন নিয়ন্ত্রণে আনে।
নবীগঞ্জ থানার ওসি মো. আজিজুর রহমান জানান, পুলিশ ঘটনাস্থলে গিয়ে নিহতের সুরতহাল রিপোর্ট তৈরি করেছে। মরদেহ উদ্ধার করে উপজেলা হাসপাতালে পাঠায়।
প্রাথমিকভাবে ধারণা করা হচ্ছে, বয়লারের চুলা অনেক দিনের পুরনো, হয়তো এ কারণেই বিস্ফোরণ ঘটতে পারে।

হবিগঞ্জের নবীগঞ্জ উপজেলায় বয়লার বিস্ফোরণে এক শ্রমিক নিহত হয়েছেন। নিহতের নাম নাসির মিয়া (৩৬)। এ সময় আহত হয়েছেন আরও ছয়জন।